Period: Ur III
Genre: Administrative
Transliteration:
<SURFACE>
1(diš) ur-zikum-ma dumu hu-la-lum-ma
šu ur-sag₁₀-ta
3(diš) gin₂ ku₃-babbar-še₃
lugal-an-ne₂ in-sa₁₀
gu₂-lu lu₂-gi-na-ab-tum-bi i₃-me-am₃
egir-ra sukkal-mah-ra gaba i₃-in-ri
nu-sa₁₀-am₆ bi₂-du₁₁
dam lugal-an-ne₂-ke₄ di bi₂-in-du₁₁
<SURFACE>
1(diš) lu₂{d}en-ki
1(diš) ur{d}gu₄-nu₂-a
1(diš) lu₂{d}suen
nam-lu₂-inim-ma-še₃ im-ta-e₃-eš₂
ša₃-ba lu₂{d}en-ki nam-erim₂-ma ba-ni-dab₅
nam-erim₂-bi u₃-ku₅
ur-zikum-ma dam lugal-an-ne₂
ba-an-tum₂-mu
igi ur{d}li₉-si₄-na di-ku₅-še₃
igi e₂-a-i₃-li₂ šagina-še₃
igi {d}šara₂-kam dumu inim{d}šara₂ sa₁₂-du₅-še₃
di-til-la dumu umma{ki}
<SURFACE>
mu {d}amar{d}suen lugal-e ur-bi₂-lum{ki} mu-hul

Cuneiform:
<SURFACE>
𒁹𒌨𒇉𒈠𒌉𒄷𒆷𒈝𒈠
𒋗𒌨𒅆𒂟𒋫
𒐈𒂆𒆬𒌓𒂠
𒈗𒀭𒉌𒅔𒉚
𒄘𒇻𒇽𒄀𒈾𒀊𒌈𒁉𒉌𒈨𒀀𒀭
𒂕𒊏𒈛𒈤𒊏𒃮𒉌𒅔𒊑
𒉡𒉚𒀭𒉈𒅗
𒁮𒈗𒀭𒉌𒆤𒁲𒉈𒅔𒅗
<SURFACE>
𒁹𒇽𒀭𒂗𒆠
𒁹𒌨𒀭𒄞𒈿𒀀
𒁹𒇽𒀭𒂗𒍪
𒉆𒇽𒅗𒈠𒂠𒅎𒋫𒌓𒁺𒂠
𒊮𒁀𒇽𒀭𒂗𒆠𒉆𒉈𒊒𒈠𒁀𒉌𒆪
𒉆𒉈𒊒𒁉𒅇𒋻
𒌨𒇉𒈠𒁮𒈗𒀭𒉌
𒁀𒀭𒁺𒈬
𒅆𒌨𒀭𒉈𒋜𒈾𒁲𒋻𒂠
𒅆𒂍𒀀𒉌𒉌𒄊𒀴𒂠
𒅆𒀭𒇋𒄰𒌉𒅗𒀭𒇋𒊕𒂅𒂠
𒁲𒌀𒆷𒌉𒄑𒆵𒆠
<SURFACE>
𒈬𒀭𒀫𒀭𒂗𒍪𒈗𒂊𒌨𒉈𒈝𒆠𒈬𒅆𒌨